text: Signor, mout fait chis sains cors a prisier,
   Ki tote Rome avoit a justichier
   Et qui peust mener tant cevalier,
   PageV01P303
   Et convierser od se gente moillier.
   Et si s’ala por l’araor Diu coucier
   Sos ses degrés a wise d’aumosnier.
   Ki vos vauroit tot sen siécle anonchier
   Ja vos poroit mout forment anuiier.
   Kant li siergant ke il ot a baillier
   Li aportoient le grant relief entier.
   Un poi en prent por se fain apaier
   Et l'autre rent a chiaus ki ’n ont mestier:
   N’en fait musgot por sen cors encraissier.
   Cascune fieste se fait comuniier;
   Tot si conseil repairent au sautier
   Dou Diu sierviche ki le rave efforchier.
   Et li sains hon ne s’en veut atarghier,
   Ains en fait tant c’on s’en puet mervillier.
  